曉出西門問程廬山因懐雲翁
作者：董嗣杲
朝代：宋

paragraphs: 譙樓罷傳角，將啓東方明。
我欲披野衣，西出湓江城。
整屐休遲回，徑作匡廬行。
是時凉雲閣，茅屋雞互鳴。
蕭蕭籬落破，已遞機杼聲。
沿回且多趣，仰睇山崢嶸。
湛露著草木，秋色何光榮。
雲樹漏初曦，小立傷前程。
岩翁樂髙褰，因知跋涉情。
盤兹翠閣深，自照泉影清。
聽猿步荒寂，乳竇百怪呈。
屏障互隠見，松竹相迴縈。
兼懐知己多，此際莫合并。
蘿陰匝道周，野卉難辨名。
聊從蘭若留，危闌壓飛甍。
丘壠入悵望，牛羊踐榛荆。
人生如浮漚，失壯良可驚。
及時不濟勝，老去懐不平。
瞭然看山眼，山意爭邀迎。
窮崖由此探，大笑長江横。